amanoisuno/poetBack huggingface dataset:
敘浦簿呂公用沅陵韵見貽次韵 趙蕃 
一經蚤已愧家傳，三尺猶思絕並緣。位下故知難及物，業荒空復度流年。要求廟令作歸計，未必上公能記憐。多謝爲僚不相棄，連朝枉贈有詩篇。
奉寄子耕簿公尊兄兼呈德化令君丞公二首  其一 趙蕃  庐山
近因周子出家書，乃得知君近起居。復道移官在城府，未知幾度入匡廬。晉唐舊刻故存不，林壑幽人今有諸。想見經行屢成賦，不妨傳寫總遺余。
奉寄子耕簿公尊兄兼呈德化令君丞公二首  其二 趙蕃 
寄聲江夏無雙士，併謝藍田不負丞。符檄經行有題贈，江湖別後欠緘縢。一時交舊半爲土，老我鬢鬚逾可憎。獨自對書思友益，夜窗長愧短檠燈。
送敘浦呂主簿 趙蕃 
參佐已能迎刃解，絃歌更整亂絲棼。胡爲易地皆馳譽，信是高才本出羣。良木更須深雨露，善禾端自力耕耘。仕途似子誠難遇，別語如余敢不勤。
謝徐大雅見過 趙蕃 
霜風索索撼枯條，令我亡悰首屢搔。懶效揚雄作奇字，政同靖節湛新醪。朝來怪底兒童喜，何處肯來車馬勞。不是東都徐孺子，誰能背俗訪吾曹。
十四夜元衡見過 趙蕃 
餘酲索寞政須驅，多謝君能佩酒壺。回首林園重摇落，岸巾風月且須臾。不須相對哀囚楚，何日扁舟俱下吳。雅意從來在松菊，放言不用屬蓴鱸。
菊 趙蕃 
蔓菊伶俜不自持，細香仍著野風吹。少年踴躍豈復夢，明日蕭條休更悲。潭水解令胡廣壽，夕英何補屈原饑。我今漫學潯陽隠，晚立寄懷空有詩。
菊殘有感 趙蕃 
病骨支寒政覺難，莫驚蒲柳望秋殘。凄涼不但歎荒菊，寂寞更堪傷敗蘭。有鬢已霜那得制，無英可落若爲餐。玉山禾遠竹遲實，天驥長饑愁鳳鸞。
僕生平四到月巖寺而不識雲洞漫興長句 趙蕃 
祇今四到月巖寺，不辨一爲雲洞遊。世事紛紛變蒼狗，暑途役役喘吳牛。細聽風合松楠響，應是雨催禾黍秋。留詠從來雜珉玉，攀騰政爾羨猿猱。
十月二十日晚風雨大作 趙蕃 
獵獵風聲萬馬犇，我方愁絕坐黄昏。了無鼠輩窺厨冷，顧有貍奴同席溫。靜裏頓能除妄想，病中還欲寄空門。四時鼎鼎催人老，籬菊銷香梅返魂。
喜雪投王守 趙蕃 
千騎朝祈僊佛祠，玉花夜散答誠思。守惟民慮知何德，天不人違固可知。擬效聯詩家契闊，念將乘興體清羸。歌呼且與鄰翁醉，樂我邦君政不疵。
春雪 趙蕃 
寒氣春深未肯歸，雪花夜半忽成飛。耳聞北地常如此，身老南方見苦稀。卜歲唯知念豐歉，談天不敢議祥禨。江陵見李迷高下，千樹郭西疑是非。
微霰雪 趙蕃 
霰落初疑集隕珠，雪飛驟覺幻成圖。簷間隙際窺疎密，屋頂樹頭看有無。夜度佛鐘清澗谷，曉翻漁艇舞江湖。平生無限幽深意，付與匡牀竹火爐。
微雪招何丞明叔飲不至 趙蕃 
經冬不雪苦嗷嗷，快手真成一戰鏖。坐對瓦溝成委積，直疑鬢脚共蕭騷。解除熱惱春無瘴，寧卹芻薪價益高。不見揚州舊詩伯，尚欣湖海獨爭豪。
在伯見招觀雪因同貴溪尉曹登鄰寺之經樓且云晨起境物殊勝再用林字作詩蕃亦次韵 趙蕃 
籃輿軋軋度成陰，鷺起衝波鵲噪林。當子倚闌成句警，政余擁褐坐簷深。裴回更盡高樓覽，空闊思收遠壑音。笑謝主人能命酒，不然寒甚不能吟。
雪既未已霰且間作再用林字韵呈在伯沅陵併屬德章 趙蕃 
雲物昏然尚壓陰，霰聲琤若更過林。憑陵竹葉淡仍薄，埋沒梅花幽更深。屢枉高辭成楚調，獨憐晚歲欲南音。勿多擾擾求周孔，欠一躬耕梁甫吟。
雪多矣豈窶人歉歲之所宜哉復用韵呈沅陵丈 趙蕃 
雪已傷多尚積陰，風仍助虐屢號林。市人祇喜青帘近，木食應悲黄獨深。不但茅茨憂凍死，更聞巢穴作哀音。此詩蕭瑟誰能聽，有愧當年寒地吟。
次韵在伯對雪見示 趙蕃 
初迷庭砌與牆陰，旋著遥山及遠林。飄灑故看朝已積，繽紛更覺晝彌深。東都皎皎關門卧，魯國寥寥振履音。作氣再衰三則竭，强拈愁筆和高吟。
雪中用俞克晦丈公擇唱酬之韵呈克晦 趙蕃 
幽雀徐行破綠苔，不嫌寂靜肯頻來。款門不是纔因竹，琢句何妨更有梅。要作灞橋衝雪去，恐成剡曲棹舟回。寄聲閑止老居士，好對春風酌凍醅。
雪中寄懷公昭丈 趙蕃 
問訊先生江上村，雪中高興與誰論。乍明不厭雞啼晝，忽散應憎鵲踏翻。聞道爲梅新作圃，更期因竹別開門。老來孰愈幽居趣，愧我飄流不自存。
次韵斯遠雪中見簡 趙蕃 
粲粲梅開亦大奇，雪來豈亦妬娥眉。紛紜八表同昏際，錯莫千林欲暗時。閉戶孰能憐我獨，衝泥聊復問君詩。窮冬物色無多許，不付吾曹更與誰。
次韵審知見示梅花長句 趙蕃 
春入孤山今主誰，空留四海舊傳詩。平生我亦有成約，病起驟欣逢好枝。欲向園林窮勝處，不堪風雨苦淹時。忽來絕唱驚寒眼，勢比南朝更崛奇。
進之雪中見過明日歸湘潭再用前韵二首  其一 趙蕃 
詩材滿眼不能收，忽報君來爲舉頭。寸鐵不持難白戰，汙渠何敢映清溝。飛飛望絕千山鳥，浩浩心馳萬里鷗。市遠家貧乏供給，愧煩終日肯淹留。
進之雪中見過明日歸湘潭再用前韵二首  其二 趙蕃 
但見紛紛勢莫收，要窮衮衮若爲頭。路迷界眼疑無地，水失汀洲僅比溝。我欲出郊思借蹇，君歸乘艇喜衝鷗。畏寒自縮真衰矣，絕境明朝不更留。
客中遇雪不勝家山之思催晦菴寫詩及書 趙蕃 
旅枕驟疑風徹屋，曉窗還見雪填渠。梅花未放臘前蘂，鴈足渾無別後書。故意誰其哀范叔，倦游身自困相如。贈言故愈綈袍賜，載路何須駟馬車。
梅花六首  其一 趙蕃 
平生欠汝哦詩債，歲歲年年須要還。未至臘時先訪問，已過春月尚躋攀。直從開後到落後，不問山間與水間。却笑淵明賦歸去，庭柯日盼自怡顔。
梅花六首  其二 趙蕃 
勁草端能抗疾風，歲寒迺識後凋松。是知植物多尤異，更有梅花巧耐冬。青女素娥能莫逆，巽二滕六漫豪凶。嗟予自幸非棖慾，健語聊須發隗胸。
梅花六首  其三 趙蕃 
平生留落半天涯，處處逢梅是舊知。老樹半侵江側岸，疎枝斜出竹間籬。雪初霽處見鴉啄，水不波時觀鷺窺。馳譽丹青非我事，舊游歷歷尚堪詩。
梅花六首  其四 趙蕃 
梅從何遜驟知名，句入林逋價轉增。佳故品題因度遠，暗能摸索爲香凝。每逢陳迹空搔首，不見斯人但服膺。菊徑依依懷靖節，瓜田草草念東陵。
梅花六首  其五 趙蕃 
畫論形似已爲非，牝牡那窮神駿姿。莫向眼前尋尺度，要從物外極觀窺。山因雨霧青增黛，水爲風紋綠起漪。以是於梅覓佳處，故應偏愛月明時。
梅花六首  其六 趙蕃 
全樹婆娑夥匪奢，數枝纖瘦少尤佳。春風上苑吾何泰，落月孤村汝自嗟。定論要爲塵外物，細看那是世間花。不然山谷能詩老，曷與山礬計等差。
九月廿一日雪書呈進之 趙蕃 
一夜悲風曉輒收，布衾如鐵强扶頭。乍驚皎皎明窗紙，稍見疎疎集瓦溝。失怪競聞村巷犬，亂行難覓遠汀鷗。欣然欲作臨流看，却恨凜乎難久留。
賀魏使君雪用何叔信韵 趙蕃 
漢竹初來號令班，不知疆域遠長安。陽升頓使羣陰伏，旱極真成上瑞看。比擬敢言風絮亂，豐登預想麥秋寒。冰清玉潤登臨處，不用賦詩名喜歡。
題徐氏滋德堂用老謝丈韵 趙蕃 
一時人物韓與蘇，題榜製名夫豈疎。保家匪乏千金産，教子必以萬卷書。江河源從濫觴起，拱把可取合抱餘。方今天子陋漢武，會見待詔仍公車。
題甘叔異曲江磯庵 趙蕃 
曲江磯頭慈泉庵，重來稽首大士龕。石磴半漫水拍拍，衡門深掩陰毿毿。主人不見詩閣筆，道者出遊經閉函。吾行江南蓋多矣，得此不能成二三。
感懷 趙蕃 
重來快閣又三月，簿領不親書得鑽。俸奪未妨衣屢典，年侵還是歲將闌。何當酒與伯仁對，更欲石從盧肇觀。誰能放我聽歸去，內朝班冠長天官。
挽趙丞相汝愚 趙蕃 
吾王不解去三思，石顯端能殺望之。未到浯溪讀唐頌，已留衡嶽伴湘纍。生前免見焚書禍，死後重刊黨籍碑。滿地蒺藜誰敢哭，漫留楚些作哀辭。
哭蔡西山 趙蕃 
鵑叫春林復遞詩，鴈回霜月忽傳悲。蘭枯蕙死迷三楚，雨暗雲昏礙九疑。早歲力辭公府檄，暮年名與黨人碑。嗚呼季子延陵墓，不待鑱辭行可知。
賦劉子澄墨莊 趙蕃 
勤力漢疏傅，遺安龐德公。公家業異此，衰盛國應同。
揚步 趙蕃 
竟日人行絕，惟聞鳥語多。忽逢樵婦斧，更聽牧兒歌。
洞庭秋月 趙蕃  洞庭湖 岳阳楼
平湖萬里寬，秋月一天白。隠隠岳陽樓，有人自橫笛。
平沙落鴈 趙蕃 
叢叢水邊蘆，鴈鴈灘頭泊。我不解丹青，小詩亦可貌。
靜春堂 趙蕃 
游子如蜂蝶，紛紛詎識春。先生靜中觀，物物寓吾仁。
辨漆 趙蕃 
面上清如水，牽絲作釣鈎。撥開鷹糞脚，打起有浮漚。
驗漆 趙蕃 
好漆清如鏡，懸絲似釣鈎。撼動虎斑色，打著有浮漚。
愛山堂 趙蕃 
朝從日掛鉦，暮至月吐璧。坐得少文圖，不資康樂屐。
江天暮雪 趙蕃 
超絕柳州句，麤疎鄭谷詩。扁舟釣臺下，曾見雪初時。
送劉公求還廬陵兼屬張元亨五首  其一 趙蕃 
世有封胡羯末，非無觸目琳琅。何似君家兄弟，睟然面背難藏。
送劉公求還廬陵兼屬張元亨五首  其二 趙蕃 
中壘西京儒士，魏唐變作文章。源委祇今安在，蕭灘灘水深長。
送劉公求還廬陵兼屬張元亨五首  其三 趙蕃 
得見雖能數日，晤言每恨匆匆。曷日竹齋重過，更期汗簡同功。
送劉公求還廬陵兼屬張元亨五首  其四 趙蕃 
雪後梅增炯炯，風前柳政徐徐。道上有詩堪寫，人回不用空書。
送劉公求還廬陵兼屬張元亨五首  其五 趙蕃 
張子雖習舊識，近來乃讀新篇。寄謝青原白鷺，何當共刺江船。
衡山道中遇雪四首  其一 趙蕃  衡山
汎汎嚴陵艇子，蕭蕭衡嶽籃輿。絕歎長年作客，重逢此歲將除。
衡山道中遇雪四首  其二 趙蕃  衡山
驟落真成點綴，旋風已復模糊。莫擬丹青圖畫，且看造物工夫。
衡山道中遇雪四首  其三 趙蕃  衡山
老樹才能半白，遠山已沒全青。勝踐頗思朋盍，獨行定誰汝令。
衡山道中遇雪四首  其四 趙蕃  衡山
急雪幾欲塞路，奔流更逢絕杭。慘慘不堪龜折，踆踆況度羊腸。
留衢州王彥博周欽止徐審知  其一 趙蕃 
漫道詩能陶冶，絕知酒可浮沉。行值田間積淖，住逢溪上愁陰。
留衢州王彥博周欽止徐審知  其二 趙蕃 
風前柳欲千尺，雨後梅纔一斑。邂逅紛紛桃李，飄零在在溪山。
留衢州王彥博周欽止徐審知  其三 趙蕃 
風日端可舉酒，溪山盡堪賦詩。有懷爾山中友，應念我天之涯。
謁顔范祠  其一 趙蕃 
處士當年配水仙，范公亦儼客星懸。誰知舊日番君國，颯爽英姿蓋九賢。
謁顔范祠  其二 趙蕃 
義氣常於翰墨看，凜然今日拜衣冠。去年已失臨川郡，及爾能來愧始安。
謁顔范祠  其三 趙蕃 
爲政當知政所先，政先孰愈祀先賢。可憐顔范祠堂下，草蔓不鋤階甃穿。
懷玉山舊遊寄王彥博徐審知  其一 趙蕃 
南山白塔高何許，弄日摩穹相與曾。放歌直下清溪去，落日半銜漁木燈。
懷玉山舊遊寄王彥博徐審知  其二 趙蕃 
何人作亭山半道，頗解發舒山掩藏。幾度携筇挽君去，月高人寂尚繩牀。
懷玉山舊遊寄王彥博徐審知  其三 趙蕃 
下湖堤上青青柳，曾爲行人繫馬鞍。落魄還成一春事，料應飛絮也漫漫。
懷玉山舊遊寄王彥博徐審知  其四 趙蕃 
王郎家近石田溪，溪上行人古路迷。王郎家苦了無事，自溝溪水灌蔬畦。
己亥十月送成父弟絜兩戶幼累歸玉山五首  其一 趙蕃 
已辦知津送去舟，重臨快閣亦悠悠。黄知橘柚江行好，此去況經龍霧洲。
己亥十月送成父弟絜兩戶幼累歸玉山五首  其二 趙蕃 
去歲歸營丘嫂葬，今年那復以家行。挽鬚無用祇嗔喝，念我只兒同短檠。
己亥十月送成父弟絜兩戶幼累歸玉山五首  其三 趙蕃 
造物知君時欲進，江山佳處遣頻回。霜風日夜摧摇落，面目端須見本來。
己亥十月送成父弟絜兩戶幼累歸玉山五首  其四 趙蕃 
誤身何必歎儒冠，粗糲須甘苜蓿盤。瓜地可耕歸獨負，未應真坐縛微官。
己亥十月送成父弟絜兩戶幼累歸玉山五首  其五 趙蕃 
十月江行多北風，打頭不用怨天公。清音堂下換船處，想見掛帆灘已空。
在伯教授爲考試之行不知其地漫成五詩送之  其一 趙蕃 
雨後翛然遂欲秋，登臨正爾要詩流。君行端復何所往，但道東之一舸遊。
在伯教授爲考試之行不知其地漫成五詩送之  其二 趙蕃 
已孤萬古中秋月，爲約黄花九日杯。但得交情常舊雨，不辭尊酒理新醅。
在伯教授爲考試之行不知其地漫成五詩送之  其三 趙蕃 
君行不到武昌下，別駕西京劉更生。但想新知作傾倒，莫聞高論吐崢嶸。
在伯教授爲考試之行不知其地漫成五詩送之  其四 趙蕃 
平生未識荆州牧，詩卷記評王進之。鈴閣縱談詢保社，幸無過語恐遭嗤。
在伯教授爲考試之行不知其地漫成五詩送之  其五 趙蕃 
峽州使君我所親，書去猶新報未聞。此士如今爲第一，見之煩爲致慇懃。
寄韓仲止主簿  其一 趙蕃 
舊來絕歎茶山竹，今日重悲南澗泉。儒雅風流真不愧，兩賢真可作三賢。
寄韓仲止主簿  其二 趙蕃 
海內知名長少公，在今誰復可同風。可憐籍湜今頭白，空復掛名家集中。
寄韓仲止主簿  其三 趙蕃 
介室於余亦外家，二年朝夕向長沙。聞君往會臨川葬，我不及前空歎嗟。
寄韓仲止主簿  其四 趙蕃 
病卧凄然寂寞濱，既親且故幾何人。如君父子風流似，寧復可疎當可親。
有懷成父 趙蕃 
雪裏同登我有詩，可憐同去阻同歸。扶疎夏木渾如許，還想吾廬晝掩扉。
是夕有懷斯遠二首  其一 趙蕃 
沙如星射水流光，憶著南山步石梁。秋興日來知幾首，可無南落雁成行。
是夕有懷斯遠二首  其二 趙蕃 
塞郭衣冠匪乏人，步能送我獨情真。幾思覓句相料理，風月溪山不易親。
餘干登眺有懷  其一 趙蕃 
溪山得意竟忘歸，歲月飄零兩鬢稀。祇有裴回與搜句，老無筆力愧傳衣。
餘干登眺有懷  其二 趙蕃 
溪山雖好政須人，終日倀倀此水濱。試並欄干一回首，祇餘鷗鳥似相親。
在伯考試未歸有懷  其一 趙蕃 
木落山空君未歸，我行江山幾依依。山空木落有佳處，政爾待君相發揮。
在伯考試未歸有懷  其二 趙蕃 
相逢共問別來詩，作計君能似我癡。佳月中秋已無及，菊花十月未爲遲。
在伯考試未歸有懷  其三 趙蕃 
行路悠悠自有詩，君行況乃暮秋時。復萌鄙吝疎黄憲，都盡利名親紫芝。
道傍多薏苡菊花有感 趙蕃 
菊花粲粲懷元亮，薏苡纍纍念伏波。莫歎讒人未投畀，祇須濁酒到無何。
至邑有感二首  其一 趙蕃 
朱絃昔日被歌聲，歲月頻更感易生。唯有錦江橋下水，相逢不改舊時清。
至邑有感二首  其二 趙蕃 
老稚歡呼南北街，爭看前日令君來。看花不比玄都觀，盡是當時手自栽。
登縣樓有感二首  其一 趙蕃 
一水中分南北市，插天蒙末有佳山。太平官府元無事，聊放衰翁一日閒。
登縣樓有感二首  其二 趙蕃 
見說南樓秋氣多，夜涼槐竹影婆娑。滿樓風月成辜負，奈此青州從事何。
送何叔信三首  其一 趙蕃 
幾年惆悵荔枝紅，婦薦孫擎壽媼翁。我亦得歸無此樂，弟兄相對小燈籠。
送何叔信三首  其二 趙蕃 
情均骨肉謂堯民，我輩相仍敢不敦。越人可笑盟車笠，四海要知皆弟昆。
送何叔信三首  其三 趙蕃 
貴溪亦復謂三山，去我冰溪一水間。舴艋篷籠不難買，有時乘興泊鷗灣。
送智門祥師便呈斯遠兄 趙蕃 
寺後溪亭我所開，春風應已長莓苔。南州高士如臨賦，爲把新詩寫寄來。
送陳慶伯三首  其一 趙蕃 
衢信相望百里間，從來疎闊若爲顔。與君既親亦有故，他日當期數往還。
送陳慶伯三首  其二 趙蕃 
聞道君行欲轉江，江行此路不勝長。雖然不患無歸遺，收拾江山一錦囊。
送陳慶伯三首  其三 趙蕃 
君到江南梅正開，折梅稱壽亦佳哉。平安儻遇重湖便，爲把新詩寫寄來。
逸再爲婺女之行既別出郭矣夜不能寐成六絕句追送  其一 趙蕃 
正學堂堂呂紫微，有孫端的爲傳衣。祇今一派金華是，戴路年來汝所依。
逸再爲婺女之行既別出郭矣夜不能寐成六絕句追送  其二 趙蕃 
體能中格號時文，能料科場可策勳。此外更資爲學在，木須根立乃凌雲。
逸再爲婺女之行既別出郭矣夜不能寐成六絕句追送  其三 趙蕃 
茲行爲謝時衡嶽，併與傳聲呂法曹。汝解事賢其自勉，我因求友不妨高。
逸再爲婺女之行既別出郭矣夜不能寐成六絕句追送  其四 趙蕃 
去歲諸公祖敬之，我曾同席共委蛇。相逢儻復蒙相問，爲道東歸鬢益絲。
逸再爲婺女之行既別出郭矣夜不能寐成六絕句追送  其五 趙蕃 
我歸猶爾未還家，送汝令人重嘆嗟。送汝嘆嗟猶自可，最思阿慶語咿啞。
逸再爲婺女之行既別出郭矣夜不能寐成六絕句追送  其六 趙蕃 
歲事將窮老所悲，念將留汝亦奚爲。新年事業能增進，絕勝衰殘守舊詩。
重送處州斯遠三首  其一 趙蕃 
登臨長病獨成吟，連壁相依照映深。寄謝青山無偃蹇，好聽絕唱亂清音。
重送處州斯遠三首  其二 趙蕃 
萬木蒼蒼古釣臺，白雲樓觀隔溪開。賦成赤壁後無對，好與驅從筆下來。
重送處州斯遠三首  其三 趙蕃 
文字投盟不計官，古人能爾在今難。使君於此自爲德，我輩因留後代看。
送曾耆英持胡端殿書謁張袁州四首  其一 趙蕃 
是家風節在峨岷，仍見諸孫文字貧。聞道江南有蜀士，不辭犇走犯蕭晨。
送曾耆英持胡端殿書謁張袁州四首  其二 趙蕃 
君知龍門不易陟，頗欲乞書南郡胡。一幅斜行半年得，費君趼足幾工夫。
送曾耆英持胡端殿書謁張袁州四首  其三 趙蕃 
袁州張侯吾所聞，政事不減大馮君。如云已召符節令，行矣君其無憚勤。
送曾耆英持胡端殿書謁張袁州四首  其四 趙蕃 
我聞諸侯一朝享，可作寒士終年儲。張家衣被及四海，不但一州歌袴襦。
送劉克昌文顯二首  其一 趙蕃 
驛使相看合寄梅，日邊消息幾時回。平生所積故已厚，九萬不須風更培。
送劉克昌文顯二首  其二 趙蕃 
柳暗知津君送我，江臨快閣我辭君。君行過我南山塔，爲道長懷日暮雲。
從禮折花携具見過且賦二詩  其一 趙蕃 
出門政覺病軀難，已分春風負牡丹。送花載酒能俱至，愧爾交情殊未闌。
從禮折花携具見過且賦二詩  其二 趙蕃 
花好千金未當價，只宜屏隠繡芙蓉。調笑頗似年少日，妄心今已退重重。
從鄭秀才覓菊二首  其一 趙蕃 
好事風流有鄭莊，買園栽菊待重陽。儻能憐我耽佳句，爲遣秋根到草堂。
從鄭秀才覓菊二首  其二 趙蕃 
漫從僧舍移甘菊，清蘂重陽摘未堪。徑欲過君籬下看，二兒端可爲輿籃。
賦道傍菊  其一 趙蕃 
園亭種菊只須多，名實相求半已訛。紫蔓弱莖真此物，顧埋林莽雜蓬萊。
賦道傍菊  其二 趙蕃 
世無元亮亦無詩，菊亦凄涼孰汝知。問我無詩寧愛菊，落英聞道可充饑。
賦道傍菊  其三 趙蕃 
山行漸欲墮荆榛，夾道黄花獨爾新。野外籬邊非失所，尚能寒眼動詩人。
賦道傍菊  其四 趙蕃 
三逕雖荒菊尚存，江東書到每傷神。七盤八疊辰州路，頼爾相看作故人。
賦道傍菊  其五 趙蕃 
日和猶有采花蜂，日冷凄然難爲容。不以無人廢芳事，政應蘭薏與同宗。
賦道傍菊  其六 趙蕃 
黄菊花中黄蝶飛，似憐節晚悵餘暉。春風桃李明年事，十月清霜何處歸。
道傍菊有感 趙蕃 
昔日曾升君子堂，祇今蕭艾與俱長。可憐冷蝶無時態，盡日伶俜爲汝忙。
道店菊 趙蕃 
種花本欲娛行客，客子逢花特地悲。忽忽重陽今半月，依然青蘂網蛛絲。
招仲威不至反辱惠梨 趙蕃 
屢廢招呼定可人，豈嫌昏暮叩門頻。不來醉我傾家釀，反更分渠飣坐珍。
食枸杞 趙蕃 
誰道春風未發生，杞苗試摘已堪羹。莫將口腹爲人累，竹瘦殊勝豕腹亨。
倪秀才惠橄欖二首  其一 趙蕃 
故憐枉作近南官，南果何曾上客盤。橄欖忽來蕉作裹，欣然却作近鄉看。
倪秀才惠橄欖二首  其二 趙蕃 
直道堪嗟故不容，更持諫味欲誰從。昏昏度日惟貪睡，茗椀聊充午後供。
以山藥茶送沈宜之兄 趙蕃 
山藥本爲林下享，筠籃那得致兵厨。傳擔雲月併持與，長夜讀書應所須。
以湖州酥秀州木犀面油太和石本觀音像送莫萬安三首  其一 趙蕃 
蟻浮猶臘要酥同，長恨中州信不通。忽得吳中所持寄，急令分減報鄉風。
以湖州酥秀州木犀面油太和石本觀音像送莫萬安三首  其二 趙蕃 
天教桂蘂擅秋分，只道非秋無復存。底事蘭開梅落際，忽於膏飾見追魂。
以湖州酥秀州木犀面油太和石本觀音像送莫萬安三首  其三 趙蕃 
涪翁昔作白下宰，遺墨到今多鴈書。盡說補陀存相好，更傳雷火護持餘。
謝彭沅陵送貓 趙蕃 
怪來米盡鼠忘遷，嚼齧侵尋到簡編。珍重令君憐此意，不勞魚聘乞銜蟬。
送蕨與成父 趙蕃 
道人惠我南山蕨，頗带齋厨法醤香。聞道城中少蔬供，急令健步走傾筐。
初寒無衾買紙被以紓急作四絕  其一 趙蕃 
平生結得楮生緣，覓句抄書日費捐。只有夜窗宜暫舍，也須包裹伴幽眠。
初寒無衾買紙被以紓急作四絕  其二 趙蕃 
瑟縮從渠體尚生，不妨欹擁度天明。書生活計能消底，太息牛衣王仲卿。
初寒無衾買紙被以紓急作四絕  其三 趙蕃 
度夕陰風吹扊扅，布衾如鐵念嬌兒。夜來例拜奇溫賜，但覺安眠曉不知。
初寒無衾買紙被以紓急作四絕  其四 趙蕃 
識字誰令勝爛奚，自應無褐更無衣。宵安亦念明朝計，兒報屋簷生早暉。
閻伯善以孟東野集見惠二首  其一 趙蕃 
文字何關達與窮，悵君一尉已龍鍾。過君舊邑求君集，行橐蕭然足慰儂。
閻伯善以孟東野集見惠二首  其二 趙蕃 
幾度相從酌酒深，向來相識未如今。臨分念我亦窮者，乞與郊詩俾細吟。
小釀告熟童子索覆瓶紙坼舊藁與之 趙蕃 
太玄適足覆醤瓿，舊藁乃獲塓酒尊。從來事有幸不幸，一笑掀髯誰與論。
讀謝幼槃集  其一 趙蕃 
茗椀不能驅睡魔，漫携詩冊向庭柯。世人祇愛高官職，孰與公家兄弟過。
讀謝幼槃集  其二 趙蕃 
自汲清泉除硯垢，樹陰微息晚涼初。箇中得意誰知我，筆下忘言我羨渠。
題船子和尚圖 趙蕃 
縱有絲綸不暇施，癡魚吞月自驚疑。旁觀莫作風波想，比著人間未是危。
自桃川至辰州絕句四十有二  其一 趙蕃 
甕子灘頭百丈牽，此其小小大猶前。命輕人鮓曾聞說，楚蜀懸知險並然。
自桃川至辰州絕句四十有二  其二 趙蕃  长江
過了磯頭尚有湋，長江萬里此爲稀。悵予何可數乘此，宜爾山禽頻勸歸。
自桃川至辰州絕句四十有二  其三 趙蕃 
上得磯來勢已危，忽然纜斷不能支。驚心釣渚河邊石，值爾應當應手糜。
自桃川至辰州絕句四十有二  其四 趙蕃 
釣石疑爲借石低，月岩穿石兩空梯。逃虛尚說聞人喜，況此依然面目迷。
自桃川至辰州絕句四十有二  其五 趙蕃 
草屋竹門江岸旁，三三兩兩競携將。爾曹應念宦游好，不念西來道阻長。
自桃川至辰州絕句四十有二  其六 趙蕃 
夷望山前幾釣篷，不惟能雨又能風。吾身故作魏王瓠，愛此沿洄敏似鴻。
自桃川至辰州絕句四十有二  其七 趙蕃 
曉雨濛濛山欲空，少晴還覺練摇風。扁舟十日夫何事，只有看山不負公。
自桃川至辰州絕句四十有二  其八 趙蕃 
水勢纔收一丈餘，曉來雷雨又何如。天民天卹應堪恃，我自多憂雪滿梳。
自桃川至辰州絕句四十有二  其九 趙蕃 
山鳥初鳴麂度灘，少焉還叫火炎山。僕來告我爲晴候，穴雨巢風不可刪。
自桃川至辰州絕句四十有二  其一○ 趙蕃 
試手灘頭水亂流，鐵鎗崖下晚維舟。兩階舞羽方閒暇，何事茲名有佩牛。
自桃川至辰州絕句四十有二  其一一 趙蕃 
灧澦瞿唐昔未行，狼頭鹿角舊聞名。辰州甕子灘頭路，夷險不知誰弟兄。
自桃川至辰州絕句四十有二  其一二 趙蕃 
明月山前明月池，兩崖壁立類磨治。浯溪未識應相似，好刻中興第二碑。
自桃川至辰州絕句四十有二  其一三 趙蕃 
巨壁撐空不可干，小山亦復四巑岏。猶言水後渾無石，不爾應當行路難。
自桃川至辰州絕句四十有二  其一四 趙蕃 
一篙真可百灘空，贛水辰溪大畧同。我乃漲餘方逆上，終朝歌笑愧篙工。
自桃川至辰州絕句四十有二  其一五 趙蕃 
誰道蠻州異故園，夏來草木亦蒼然。扶疎遶屋平生句，有愧青山啼杜鵑。
自桃川至辰州絕句四十有二  其一六 趙蕃 
風頭日日望西南，雨脚懸知不與參。昨夜北風今日冷，又驚數點落毿毿。
自桃川至辰州絕句四十有二  其一七 趙蕃 
患難嗟予已素行，今朝灘裏挽仍撐。心乎詎敢懷尤怨，命爾何能計死生。
自桃川至辰州絕句四十有二  其一八 趙蕃 
無策資身每自嗤，始謀不善悔何追。行乎患難寧今日，何暇更論淹速期。
自桃川至辰州絕句四十有二  其一九 趙蕃 
飛流濺沫瀑爭礲，電擊雷驚江落洪。盡日喧喧不能息，誦書妨我課兒童。
自桃川至辰州絕句四十有二  其二○ 趙蕃 
望極千山不見村，忽逢三兩僅崖根。幾年生聚才如此，信是荒寒不足論。
自桃川至辰州絕句四十有二  其二一 趙蕃 
美玉曾聞種得生，精金此地亦陶成。不知造物須生此，何似嘉禾令土平。
自桃川至辰州絕句四十有二  其二二 趙蕃 
灘裏驚濤怖殺人，潭中浄綠數浮鱗。如何咫尺能懸隔，物外區中信莫倫。
自桃川至辰州絕句四十有二  其二三 趙蕃 
雨墮初看珠顆圓，風來忽散縠絲牽。青山四合江如瀉，憶著桐江江上船。
自桃川至辰州絕句四十有二  其二四 趙蕃 
脫粟粗供朝暮餐，也求魚菜强充盤。魚今絕市菜無有，欲問居人啖馬蘭。
自桃川至辰州絕句四十有二  其二五 趙蕃 
摘得青梅江岸邊，兒童競食也堪憐。山青指問紅何樣，說是石榴花欲然。
自桃川至辰州絕句四十有二  其二六 趙蕃 
不但投林雀閙枝，沙禽水宿亦爭涯。不然故欲相呼喚，恨我形單影自隨。
自桃川至辰州絕句四十有二  其二七 趙蕃 
一月山行意未厭，晚晴仍對雨纖纖。回思浪湧濤翻際，寧有於今安且恬。
自桃川至辰州絕句四十有二  其二八 趙蕃 
新綠深深嫩更黄，非花非草定何香。故山草木皆余愛，最愛抽梢竹過牆。
自桃川至辰州絕句四十有二  其二九 趙蕃 
性有耽山且畫看，陰晴朝暮若能殫。天公似病詩才窄，乞與西來眼界寬。
自桃川至辰州絕句四十有二  其三○ 趙蕃 
細雨冥冥梅欲黄，故憐時節似江鄉。有書不讀高成束，蒸敗蠹侵誰與防。
自桃川至辰州絕句四十有二  其三一 趙蕃 
雨來山色暗成愁，雨後波光翠欲浮。山色水光元自好，宦情羈思苦悠悠。
自桃川至辰州絕句四十有二  其三二 趙蕃 
一春多雨夏當慳，今歲還防似去年。玉曆檢來知小滿，又愁陰久礙蠶眠。
自桃川至辰州絕句四十有二  其三三 趙蕃 
山禽嘲哳意都迷，滑滑仍愁叫竹雞。側帽歷聽如有感，數聲何處囀黄鸝。
自桃川至辰州絕句四十有二  其三四 趙蕃 
前有天隨後老坡，杞糧仍欲壽西河。吾今何意更思此，但喜杯羹風味多。
自桃川至辰州絕句四十有二  其三五 趙蕃 
咫尺青山曉未分，旋開還吐尚紛紛。烟雲變態有如此，安得斯奇付大文。
自桃川至辰州絕句四十有二  其三六 趙蕃 
昨日江清可濯纓，今朝潢潦忽能盈。發洪想有山崩處，一雨安能作許生。
自桃川至辰州絕句四十有二  其三七 趙蕃 
坐對蒼然暮色侵，忽驚螢燭度枝深。少年嗜學猶餘志，安得茅檐把卷臨。
自桃川至辰州絕句四十有二  其三八 趙蕃 
江漲皆云牽路漫，又云江漲苦無灘。割晴耕雨難均得，造物於茲良亦難。
自桃川至辰州絕句四十有二  其三九 趙蕃 
安流倏忽起犇湍，非雨非風勢使然。盡道川流能險惡，不知世有險於川。
自桃川至辰州絕句四十有二  其四○ 趙蕃 
反照入江雷殷然，直疑飛雨墮談間。不知吹落何方去，突兀猶餘雲湧山。
自桃川至辰州絕句四十有二  其四一 趙蕃 
大麥雖黄草與長，趁春只用野生桑。爲生可歎微如是，應坐人稀地力荒。
自桃川至辰州絕句四十有二  其四二 趙蕃 
牂牁何處莫窮源，萬折千磯劇迅奔。寸寸上來良亦苦，不知斷却幾番魂。
望金華山絕句四首  其一 趙蕃 
山青雲白晚能佳，中有仙人舊隠家。彈壓政須煩健筆，頡頏誰與佩飛霞。
望金華山絕句四首  其二 趙蕃 
雲蔽雲開山祇然，畫無能事著詩傳。扁舟盡日無多厭，信手拈來亦漫編。
望金華山絕句四首  其三 趙蕃 
一溪屈曲幾彎環，贏得金華四面看。雨黛欲收晴翠滴，忽然雲起又漫漫。
望金華山絕句四首  其四 趙蕃 
九陌紛紛翳吾目，是間冰熨一塵無。十日五日一水石，造次著詩那得摹。
復遊東湖題盧石 趙蕃 
雲中不改蒼蒼色，春後寧同濯濯姿。欲爲渠儂下轉語，筆無潮力强題詩。
謁仰山寺 趙蕃 
欲知正直不余欺，請禱應聞韓退之。旱昔不災今病雨，我雖非職敢陳詩。
西湖雪後 趙蕃  西湖
行到湖邊却筍輿，眼中渾似畫屏紆。梅花又作臨風笑，亦有高人似舊無。
聽雨堂二首  其一 趙蕃 
竹徑參差人不知，窈然終日坐題詩。我來欲去仍遺恨，不見蕭蕭風雨時。
聽雨堂二首  其二 趙蕃 
曾見宋公及可公，自應詩句有家風。不因避疾小盤礴，那得清談半日同。
題新宮 趙蕃 
到處江山非不佳，不歸佛屋即仙家。南山自好不歸去，落魄賦詩天一涯。
題舊宮 趙蕃 
新宮改作幾何年，像設於今尚儼然。薜荔綠垂山木槁，長春開盡草芊芊。
晚過彥真山亭並呈允升季儀兼屬照鄰二首  其一 趙蕃 
隔岸看山自足佳，背山仍有碧雲遮。我來政值崚嶒際，却恨林端已暮鴉。
晚過彥真山亭並呈允升季儀兼屬照鄰二首  其二 趙蕃 
寤寐詩名歲月過，日來方喜和羊何。秋風奈我當歸去，湘水湘山餘恨多。
經孺子亭觀龍井 趙蕃 
寒泉百尺幾秋春，祠禱流傳信若神。何事古先殊昧此，爲霖顧取築巖人。
城下道中二首  其一 趙蕃 
瓦室人家茅屋邊，瓦囷亦與草囷連。池塘過雨尚浮濁，楊柳新栽已带烟。
城下道中二首  其二 趙蕃 
溪上橋危亭亦高，柳陰直下有魚舠。夜來雨足洪初漲，突岸衝磯聲怒號。
正月二十二日晚過袁父 趙蕃 
籬落桃花小破紅，野田細雨又微風。莫嗤款段行難進，正要尋詩漠漠中。
丁卯除夕寓瀘南獨坐舟中有感去歲此夕 趙蕃 
米倉山寨雪連雲，不見椒盤見賊塵。今日江城聞爆竹，莫嫌杯酒不沾唇。
宿清都觀 趙蕃 
涪翁逍遥果安在，玉局清都今何如。遺蹤羽化不可問，朗誦二詩行遶除。
遊思庵 趙蕃 
路落林灣得小庵，軒窗都在萬松間。茲遊不爲尋僧至，更擬緣雲度一山。
永和道中懷成父 趙蕃 
風帆十幅空百灘，布衾高卧寧知寒。連明風雨曉增劇，歎我山行逢路難。
宿應庵次季承韵 趙蕃 
祇思借榻尋僧屋，不悟山行亦已深。異日重來應記路，斷塍窮處轉松林。
午過無錫明日五更到平江門外 趙蕃 
百里風帆日未中，惠山紫翠忽重重。姑蘇城外楓林寺，夜半已過聞曉鐘。
常山道中  其一 趙蕃 
桃李成陰麥有花，筍輿咿啞我還家。謬恭莫望臨邛令，雨後東陵宜種瓜。
常山道中  其二 趙蕃 
烟雨濛濛鷄犬聲，道長人寂掩柴荆。漫山桃李渾無數，歸近何妨細作程。
將至溧陽示宗父 趙蕃 
玉聚梅花殊未開，不妨烟雨雪飛來。僕夫怪我行何速，要趁佳時同一杯。
再來江下示成父 趙蕃 
七郎堂下渡船開，豈料今晨又再來。吳水越山看未足，未妨兄弟與銜杯。
宿桐溪灣 趙蕃 
近山慘澹連深塢，遠水蒼茫接暮雲。語似篙師徐繫纜，莫教驚動白鷗羣。
謁雷潭寺韓文公祠 趙蕃 
使君令尹各能文，政亦及民俱好春。考廢祠賢端有以，後人當復嗣前塵。
孤鴈三首  其一 趙蕃 
孤鴈哀哀叫曉霜，客衾如水待天光。不緣杜宇催歸去，未信寒猿解斷腸。
孤鴈三首  其二 趙蕃 
孤鴈哀哀叫晚雲，半年爲客歎離羣。丁東幽佩別來久，斷續清砧遠不聞。
孤鴈三首  其三 趙蕃 
孤鴈哀哀叫晚洲，水長山遠政悠悠。凶年未必稻粱足，巧中更防罹繳憂。
孫季章無愧鄭季奕徐斯遠以僕留智門載酒見過坐中雪作三詩  其一 趙蕃 
出山已與曉寒衝，下馬頻欣束縕逢。已見南山行更鈍，到時山寺已昏鐘。
孫季章無愧鄭季奕徐斯遠以僕留智門載酒見過坐中雪作三詩  其二 趙蕃 
明知喜我出山來，占此僧窗共酒杯。重愧子雲孤好事，絕勝安道不空回。
孫季章無愧鄭季奕徐斯遠以僕留智門載酒見過坐中雪作三詩  其三 趙蕃 
黄公亭上雪飛時，去歲相同此賦詩。邂逅出山還雪作，端如來赴去年期。
正月九日微雪二首  其一 趙蕃 
霰雪纖纖晚倍寒，梅花清瘦不禁看。小園準擬尋詩去，少待侵苔屐齒乾。
正月九日微雪二首  其二 趙蕃 
小雨因風凍作花，冰梢爭競出槎牙。携筇偶作巡簷去，徙倚微吟低帽紗。
臘月十九日飲於周氏無盡藏雪作 趙蕃 
卯飲君家江上樓，坐中風雪暗前洲。世間矰繳無空巧，我自歸心沒白鷗。
懷明叔 趙蕃 
江天買得總輸君，我亦當年作記人。珍重平生一杯酒，又孤洲渚綠生春。
題新市酒家 趙蕃 
有魚可漉酒可沽，爾更未知山水娛。今晨繫纜纔須臾，異日回頭看畫圖。
蠶婦 趙蕃 
火蠶較早冷蠶遲，晏飯忘眠敢嘆疲。繰車響罷促機杼，蓋體到頭無一絲。
對月贈答二首  其一 趙蕃 
閨中月是天涯月，照妾遥知亦照君。月解令人千里共，人能似月兩頭分。
對月贈答二首  其二 趙蕃 
焚香拜月君懷我，對月停杯我憶君。莫羨月圓圓又缺，會看人合合無分。
中夜聞鴈 趙蕃 
夜闌羣物久已息，胡獨決起飛仍號。江湖雖寬矰繳在，幸勿中機漁獵曹。
懷祖印 趙蕃 
古寺僧容客寓居，客行仍許借藏書。老無眼力書慵看，憶著竹根泉潄渠。
九日懷在伯 趙蕃 
雨過中秋明月時，病孤九日菊花期。絕憐佳處有如此，亦勸斯人共和之。
唐興寺懷孟東野 趙蕃 
薔薇雖是後人栽，一度春風一度開。絕憐東野歸何處，無復花前把酒來。
十五夜看月 趙蕃 
碧天湧出爛銀盤，萬里顛風落樹端。懶復持杯向渠問，徑思飛步躡翔鸞。
月  其一 趙蕃 
萬頃蒼波月一鈎，鷺鷗棲穩雁悠悠。老夫於此興不淺，無奈凜乎何可留。
月  其二 趙蕃 
水鳥飛鳴自往還，蒼然暝色暗林巒。離家又見磨鐮月，九月誰憐絺綌寒。
對李花懷斯遠併屬無愧季奕 趙蕃 
桃花未發李生花，裝點林居亦自佳。但恨無人領張徹，乘雲共到玉川家。
驟雨記所見 趙蕃 
翠篠蕭騷入屋寒，欻驚平地起風湍。馴除饑雀低飛去，弱羽毰毸似畏彈。
往時 趙蕃 
往時聽說嚴州水，試向經行覓舊痕。尚有浮槎棲古木，可憐萬壑勢并吞。
與慶伯廣聲別後有懷  其一 趙蕃 
清虛亭上晚憑欄，正我扁舟墮險艱。舉酒縱君能酬我，未聞流水有西還。
與慶伯廣聲別後有懷  其二 趙蕃 
萬壑分爭洶洶來，扁舟寸上亦難哉。晚晴只有山堪看，望極還憂遠思哀。
晚過劉伯山 趙蕃 
晚向窮岡訪竹亭，竹間忽有打禾聲。凶年獨使詩人飽，可見天公非世情。
夜過王兆明 趙蕃 
門外春風吹倒人，過門寧惜滯車輪。君能勸我杯中物，我亦揮君壁上塵。
悶坐  其一 趙蕃 
天氣欲陰還欲晴，病多愁絕兩關情。梅花已是飄零盡，底事春風恨未平。
悶坐  其二 趙蕃 
天氣欲晴還欲陰，强扶頭起更岑岑。睡魔欲遣茶料理，政恐蔬腸不易禁。
二十夜起對月懷斯遠成父  其一 趙蕃 
雨落餘雷風罷狂，二更江月照蒼涼。蓬窗白髮醒無寐，感此蟲鳴草岸旁。
二十夜起對月懷斯遠成父  其二 趙蕃 
蟲鳴切切故關聽，重感跳丸去不停。不足有餘空歲計，書來吾友愧丁寧。
二十夜起對月懷斯遠成父  其三 趙蕃 
昨朝執熱扇慵揮，今夕涼生寢益衣。想見山房聽風竹，悵余何日定成歸。
懷遠父斯遠成父  其一 趙蕃 
徐郎已渡浙江潮，王子還從折簡招。平日往還惟二士，去余何以慰亡聊。
懷遠父斯遠成父  其二 趙蕃 
春風吹雨晝成昏，蕭寺蕭條早閉門。坐久行人更蕭瑟，定傾老酒向何村。
次韵斯遠去秋八月十三日午睡既醒登山遠望見懷  其一 趙蕃 
驅去復來仍此都，豈惟人誚鬼揶揄。顧防未免罹矰繳，却使高人賦鴈奴。
次韵斯遠去秋八月十三日午睡既醒登山遠望見懷  其二 趙蕃 
數行書裏兩章詩，坐誦行哦晝屢移。賦當疎雨梧桐日，題就扶疎夏木時。
舟行遇雪二首  其一 趙蕃 
老樹槎牙凍不枯，雪花初集更敷腴。懸崖斗峻人蹤絕，漠漠荒祠落社烏。
舟行遇雪二首  其二 趙蕃 
沙嘴縈分直更紆，望中不盡渺愁予。晚來一雨便成雪，翠巘修林同一如。
聞李處州亡 趙蕃 
時時聞說故人死，日日自悲垂老身。白髮不生應不得，青山長在屬何人。
哀文鼎  其一 趙蕃 
晦日書來四月收，報余新失趙湖州。祇今交友如渠幾，一展來書一淚流。
哀文鼎  其二 趙蕃 
海內忘形獨漢中，幾回日暮憶江東。不惟吾子傷形影，我亦交遊不太窮。
哀文鼎  其三 趙蕃 
頻年哭友不勝哀，不待年侵老自來。未保此身長健在，與君茅屋卧蒼苔。
梅花十絕句  其一 趙蕃 
疎籬半倒竹脩脩，下有冰泉斷復流。此地著梅故差勝，杖藜何惜屢經丘。
梅花十絕句  其二 趙蕃 
寒雀蕭蕭凍不喧，背人緣底過頹垣。似矜玉粒堪充飽，啄破霜包無迺冤。
梅花十絕句  其三 趙蕃 
斷崖脩竹是吾廬，亦有梅花手自鋤。歲晚平安久無報，不知春到又何如。
梅花十絕句  其四 趙蕃 
風月懸知非俗物，與梅相對却成三。是中故有無窮意，曲几團蒲須細參。
梅花十絕句  其五 趙蕃 
桃李紛紛倚市門，豈知幽谷有佳人。莫嗟玉粒終無偶，人物誰知溫太真。
梅花十絕句  其六 趙蕃 
江上人家烟雨間，意行曾憶犯榛菅。祇今冷落人誰問，輸與白鷗相對閒。
梅花十絕句  其七 趙蕃 
雨薄梅花似有情，定應憐我太饑生。不同玉屑和朝露，且效夕餐收落英。
梅花十絕句  其八 趙蕃 
十里荆溪溪上梅，故人幾日寄詩來。相應載酒裴回次，憶我去年同此杯。
梅花十絕句  其九 趙蕃 
梅花佳處是孤影，月落參橫真見之。幾欲煩我爲摹寫，却愁才盡不能支。
梅花十絕句  其一○ 趙蕃 
松風亭下盛開時，曾辱蘇仙與賦詩。今日折花懷此老，端如嗅菊念東籬。
梅花絕句五首要明叔仲威同作  其一 趙蕃 
起步寒梢百尺長，驟驚觸目盡琳琅。直疑霜月能爲幻，作意檻之還有香。
梅花絕句五首要明叔仲威同作  其二 趙蕃 
誰能當此風霜面，政要渠儂鐵石心。我亦苦吟羞不足，願從千古覓遺香。
梅花絕句五首要明叔仲威同作  其三 趙蕃 
木犀猶假菊爲裳，蘭也仍須紫作章。不似梅花最高潔，溫然全是玉之良。
梅花絕句五首要明叔仲威同作  其四 趙蕃 
傍觀怪我底多病，不奈俗塵來敗人。故人寄我山中信，竹故歲寒梅告春。
梅花絕句五首要明叔仲威同作  其五 趙蕃 
陳君胸中殊不麤，胡子臞甚語則腴。梅花佳處我不識，付與二妙煩追摹。
贈雲卿 趙蕃  庐山
迺翁里居時，曾上廬山牘。懷賢訪其孤，今值詞人牧。我嘗愛臨川，韓草刊於陸。爾侯古雅趣，與陸堪並躅。而翁詞翰佳，世亦思在目。爾其持此詩，勿憚拜僕僕。侯寧謂我易，未遂嗔爾瀆。峩峩兮西山，光燄那久伏。
祝游子泉劉叔通二家孤寡 趙蕃 
貧賤可余置，死生無彼拋。遺書曾不博，斗粟與枝巢。
跋韓澗泉詩 趙蕃 
周漢歷歷上下秦，侯王將相史疊陳。辱斯榮斯仁不仁，桃源鹿門商山人。南磵遠孫澗之濱，所以三人入呻吟。桃源本是耕稼民，鹿門商山抱經綸。一世雖屈九原伸，所以絕筆於獲麟。我之擬賦非厥倫，感公語我淚沾巾。
賦山居 趙蕃 
何謂雪名寮，應同立積腰。要爲膏以潤，不作晛而消。園小鋤斯食，書多復不枵。青雲附能顯，況乃白雲招。
跋劉溪翁題韓府詩  其一 趙蕃 
何人詠出韓家府，是我建陽劉叔通。盡道唐人工樂府，罕能褒貶似渠工。
跋劉溪翁題韓府詩  其二 趙蕃 
誰詠韓家府，建陽劉叔通。是爲聞以戒，斯可謂之風。妄矣彼侂胄，哀哉吾魏公。向來歌頌者，豈但劇秦雄。
暖甚去綿衣 趙蕃 
誰道江南春有寒，未經社日衣能單。桑麻過雨日夜長，桃李因風高下殘。舊說中州政如此，了知瘴氣不能干。天公似憫斯民病，故體淳熙詔令寬。
出郭 趙蕃 
疎籬樹樹李花雪，野寺條條楊柳絲。春風收雨雨收後，白日變晴晴變時。有餘不足無盡景，截長補短何限詩。烟霞痼疾句成僻，老矣折肱真得醫。
二月十日喜雨呈李純教授去非尉曹 趙蕃 
滄浪一夜起鳴雷，雨陣因之續續來。所病農家成久旱，未論花事有新開。書生狂妄常憂國，聖代飄零豈棄才。儒館尉曹俱國士，好爲詩賦詠康哉。
詩一首 趙蕃 
學語渾似學參禪，要保心傳與耳傳。秋菊春蘭寧易地，清風明月本同天。
松湖和曾文清公韵 趙蕃 
有水可爲湖，栽松欲以呼。不貪魚鱉數，無取芰荷都。老杜論能擬，陶翁興不孤。風吟與雪釣，曾有畫圖無。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵  其一 趙蕃 
瓦礫何所知，說法猶咄咄。況此空洞中，孰能無啟發。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵  其二 趙蕃 
危岑百尺高，下有溪流深。高深日相激，合此無盡音。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵  其三 趙蕃 
人行冥昧中，遇坎輒自省。聞是微妙音，安得忘所警。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵  其四 趙蕃 
我有嗜睡癖，衾枕長與偕。晨昏要無失，曷日住君齋。
謝答嚴用韵送綠萼梅 趙蕃 
瀟湘艮玉質，淺黛拂修眉。倚竹無人問，碧雲添一涯。
次韵何叔信二月蠟梅猶盛之作 趙蕃 
江梅未醒如凍蠅，蠟梅先折能寧馨。江梅既開瘦欲絕，蠟梅吐香方未歇。幾思覓句攄襟期，嫌如蔬筍傷肝脾。君詩與花辱俱見，却悔臨淵祇癡羨。君因此花詩再題，過讀快若垢得篦。從渠見者不著目，亦勝長安紛市鬻。
詠蠟梅 趙蕃 
蠟梅初看十日前，黄深紫鮮香欲然。要充銅瓶頓棐几，欲折罷折還加憐。蠟梅重看十日後，黄淡紫蔫香欲覆。是當雪砌與霜檐，欲開未開咸未就。山叟山居山徑荒，祇有竹樹參天長。浮花不省著老眼，此物未免搜枯腸。雪消霜熟冬行莫，凜日凝天應有數。蠟梅引破春風路，紅潔緗繁看樹樹。
朱村道中 趙蕃 
綠竹人家近小塘，暮秋村釀熟村場。我行甚亟忘休歇，孤負木犀來往香。
爲龍泉令趙舜徒題 趙蕃 
誠能得初心，何必返初服。有以固中扃，不須防外逐。
獨行五首  其一 趙蕃 
所思終不見，渺渺政愁余。試向江頭釣，怕逢雙鯉魚。
獨行五首  其二 趙蕃 
烹魚得素書，欲讀字半漫。上如說相思，下如祝加餐。
初八日人事少閒命車出遊因以尋詩首訪滕王閣紛然屠沽思爲之敗已過東湖得孺子亭亭閣幽邃乃陳阜卿復作者一時詩板甚多擇數知名句錄之又東數步得孺子祠有像設及曾公衮書南豐所作祠堂記及沈持要重立歲月壁崩糞積殊異敬事迤邐避雨入總持寺謁澹臺子羽墓閲雷公祠墓有大篆立於其前祠有樂章無盡所作雨止絕南昌縣徑還艤舟之地作五詩 趙蕃  滕王阁
細雨微風湖上亭，柳深荷密競青青。生平漫與形神接，客裏孤游耳目醒。題詠紛紜幾詩板，畫圖零落半幽屏。像祠只在荒墩外，小復輿籃更一經。
過貴溪數里望月巖作 趙蕃 
宿雨洗清秋，行行早放舟。團團正林杪，隠隠半巖幽。永謝妖蟆食，寧須玉斧修。少微并婺女，何事獨名州。
公擇客於玉山簿尉之館忽有挽爲宜黄之行者公擇過余謀之作詩呈公擇兼簡簿尉 趙蕃 
我裾未洗閩山土，君駕柴車過茅宇。相從僅作一夕留，冒雨衝風何自苦。如君人才豈終滯，瑚璉要爲清廟器。宜黄玉山俱作客，近湜何殊遠居易。我貧不得爲君謀，恐君遠適關我憂。作詩寄示三徑蔣，併簡平生顧曲周。
聞邑中燈夕頗盛作詩呈子肅 趙蕃 
晨起猶如欲雪天，晚來旋覺散晴煙。傳聞隘郭沸燈火，想見當筵雜管絃。鐵馬春冰期異日，賣薪買酒看今年。誰憐病叟寒窗底，獨擁殘灰整舊編。
柳 趙蕃 
松菊猶存歲晚期，五株柳樹復奚爲。風流不在春風日，要看秋風摇落時。
句  其一 趙蕃 
王家碧香釀，劉尹建安詩。
句  其二 趙蕃 
青雲道遠龍媒老，白雪詞高鬼膽寒。
句 孫子肅 
揖仙亭上觀秋漲，坐我吳江雲水鄉。
句 孫子進 
酒祿嗟予薄。
句 某教授 
作法孰爲凉。
句 章少隠 
片片梅花隨雨脫，渾疑春雪墮林梢。